CELEX: 32015R1726
Language: sk
Date: 2015-09-28 00:00:00
Title: Vykonávacie nariadenie Komisie (EÚ) 2015/1726 z 28. septembra 2015, ktorým sa schvaľuje 2-metyl-2H-izotiazol-3-ón ako existujúca účinná látka na použitie v biocídnych výrobkoch typu 13 (Text s významom pre EHP)

29.9.2015   
            
            
               SK
            
            
               Úradný vestník Európskej únie
            
            
               L 252/14
            
         VYKONÁVACIE NARIADENIE KOMISIE (EÚ) 2015/1726
   z 28. septembra 2015,
   ktorým sa schvaľuje 2-metyl-2H-izotiazol-3-ón ako existujúca účinná látka na použitie v biocídnych výrobkoch typu 13
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 89 ods. 1 tretí pododsek,
   keďže:
   
               (1)
            
            
               Delegovaným nariadením Komisie (EÚ) č. 1062/2014 (2) sa stanovuje zoznam existujúcich účinných látok, ktoré sa majú vyhodnotiť z hľadiska ich prípadného schválenia na použitie v biocídnych výrobkoch alebo ich prípadného zaradenia do prílohy I k nariadeniu (EÚ) č. 528/2012.
            
         
               (2)
            
            
               Tento zoznam obsahuje aj 2-metyl-2H-izotiazol-3-ón.
            
         
               (3)
            
            
               2-metyl-2H-izotiazol-3-ón bol v súlade s článkom 16 ods. 2 smernice Európskeho parlamentu a Rady 98/8/ES (3) hodnotený z hľadiska jeho použitia vo výrobkoch typu 13 (prostriedky na ochranu kvapalín na opracovanie kovov) vymedzených v prílohe V k uvedenej smernici, ktoré zodpovedajú výrobkom typu 13 vymedzeným v prílohe V k nariadeniu (EÚ) č. 528/2012.
            
         
               (4)
            
            
               Ako hodnotiaci príslušný orgán bolo určené Slovinsko, ktoré v súlade s článkom 14 ods. 4 a 6 nariadenia Komisie (ES) č. 1451/2007 (4) predložilo 11. apríla 2012 Komisii hodnotiacu správu spolu so svojimi odporúčaniami.
            
         
               (5)
            
            
               V súlade s článkom 7 ods. 1 písm. b) delegovaného nariadenia (EÚ) č. 1062/2014 Výbor pre biocídne výrobky sformuloval 2. októbra 2014 stanovisko Európskej chemickej agentúry s prihliadnutím na závery hodnotiaceho príslušného orgánu.
            
         
               (6)
            
            
               Na základe daného stanoviska možno vychádzať z toho, že biocídne výrobky, ktoré sa používajú vo výrobkoch typu 13 a obsahujú 2-metyl-2H-izotiazol-3-ón, vyhovujú požiadavkám článku 5 smernice 98/8/ES, pokiaľ sú splnené určité podmienky súvisiace s jeho použitím.
            
         
               (7)
            
            
               Preto je vhodné schváliť 2-metyl-2H-izotiazol-3-ón na používanie v biocídnych výrobkoch typu 13 s výhradou splnenia určitých osobitných podmienok v prílohe.
            
         
               (8)
            
            
               Keďže 2-metyl-2H-izotiazol-3-ón spĺňa kritériá na klasifikáciu ako kožný senzibilizátor podkategórie 1A podľa vymedzenia v prílohe I k nariadeniu Európskeho parlamentu a Rady (ES) č. 1272/2008 (5), ošetrené výrobky, ktoré boli ošetrené 2-metyl-2H-izotiazol-3-ónom alebo ktoré obsahujú 2-metyl-2H-izotiazol-3-ón, by mali byť pri umiestňovaní na trh príslušným spôsobom označené.
            
         
               (9)
            
            
               Schváleniu účinnej látky by malo predchádzať primerané obdobie, aby zainteresované strany mohli prijať prípravné opatrenia potrebné na splnenie nových požiadaviek.
            
         
               (10)
            
            
               Opatrenia stanovené v tomto nariadení sú v súlade so stanoviskom Stáleho výboru pre biocídne výrobky,
            
         PRIJALA TOTO NARIADENIE:
   Článok 1
   2-metyl-2H-izotiazol-3-ón sa schvaľuje ako účinná látka na použitie v biocídnych výrobkoch typu 13, pričom platia špecifikácie a podmienky uvedené v prílohe.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 28. septembra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 167, 27.6.2012, s. 1.
   
      (2)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).
   
      (3)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).
   
      (4)  Nariadenie Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (Ú. v. EÚ L 325, 11.12.2007, s. 3).
   
      (5)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).
   
      PRÍLOHA
      
                  Bežný názov
               
               
                  Názov IUPAC
                  Identifikačné čísla
               
               
                  Minimálny stupeň čistoty účinnej látky (1)
                  
               
               
                  Dátum schválenia
               
               
                  Dátum skončenia platnosti schválenia
               
               
                  Typ výrobku
               
               
                  Osobitné podmienky
               
            
                  2-metyl-2H-izotiazol-3-ón
               
               
                  Názov IUPAC
                  2-metyl-2H-izotiazol-3-ón
                  EC č. 220-239-6
                  CAS č. 2682-20-4
               
               
                  95 hmotnostných percent
               
               
                  1. októbra 2016
               
               
                  30. septembra 2026
               
               
                  13
               
               
                  V rámci hodnotenia výrobku sa osobitná pozornosť musí venovať expozíciám, rizikám a účinnosti v súvislosti s každým použitím, na ktoré sa vzťahuje žiadosť o autorizáciu, no ktoré nie je predmetom hodnotenia rizika na úrovni Únie spojeného s účinnou látkou.
                  Autorizácie biocídnych výrobkov podliehajú týmto podmienkam:
                  
                              1.
                           
                           
                              Pre profesionálnych používateľov sa musia zaviesť bezpečné prevádzkové postupy a primerané organizačné opatrenia. Výrobky sa musia používať s vhodnými osobnými ochrannými prostriedkami, ak nie je možné znížiť expozíciu na prijateľnú úroveň iným spôsobom.
                           
                        
                              2.
                           
                           
                              Vzhľadom na riziká pre profesionálnych používateľov musí byť nakládka výrobkov do kvapalín na opracovanie kovov poloautomatizovaná alebo automatizovaná, pokiaľ nie je možné preukázať, že riziká možno znížiť na prijateľnú úroveň iným spôsobom.
                           
                        
                              3.
                           
                           
                              Vzhľadom na riziká pre profesionálnych používateľov sa musí na označeniach a prípadne poskytnutých kartách bezpečnostných údajov výrobkov uvádzať, že konzervované kvapaliny na opracovanie kovov sa musia používať v poloautomatizovaných alebo automatizovaných strojoch, pokiaľ nie je možné preukázať, že riziká možno znížiť na prijateľnú úroveň iným spôsobom.
                           
                        Umiestňovanie ošetrených výrobkov na trh podlieha tejto podmienke:
                  Osoba zodpovedná za umiestnenie na trh ošetreného výrobku, ktorý bol ošetrený 2-metyl-2H-izotiazol-3-ónom alebo ktorý obsahuje 2-metyl-2H-izotiazol-3-ón, musí zabezpečiť, aby označenie ošetreného výrobku obsahovalo informácie uvedené v druhom pododseku článku 58 ods. 3 nariadenia (EÚ) č. 528/2012.
               
            
         (1)  Čistota uvedená v tomto stĺpci predstavuje minimálny stupeň čistoty účinnej látky použitej na hodnotenie vykonané podľa článku 16 ods. 2 smernice 98/8/ES. Účinná látka vo výrobku umiestňovanom na trh sa môže vyznačovať rovnakou alebo inou čistotou, ak bola preukázaná jej technická rovnocennosť s hodnotenou účinnou látkou.